გვირგვინი (ტელესერიალი)
გვირგვინი (ინგლ. The Crown) — 2016 წელს გამოსული ბრიტანულ-ამერიკული ისტორიული დრამის ჟანრის ტელესერიალი, რომელიც მოგვითხრობს დედოფალ ელისაბედ II-ის მმართველობის შესახებ. სცენარი შეიმუშავა პიტერ მორგანმა, ხოლო კომპანია Netflix-ისთვის Left Bank Pictures-მა და Sony Pictures Television-მა გადაიღეს. პირველი სეზონი მოიცავს 1947 წელს, პრინცესა ელისაბედისა და პრინცი ფილიპეს ქორწინებიდან 1955 წელს, პრინცესა მარგარეტისა და კაპიტან პიტერ ტაუნსენდის ნიშნობის ჩაშლამდელ პერიოდს. მეორე სეზონის მოვლენები 1956 წელს, სუეცის კრიზისიდან იწყება, მოიცავს პრემიერ-მინისტრ მაკმილანის გადადგომას 1963 წელს და მთავრდება 1964 წელს პრინცი ედუარდის დაბადებით. მესამე სეზონი მოგვითხრობს 1964-1977 წლებში მიმდინარე მოვლენებს, უკვე მეოთხე სეზონი კი მოიცავს 1979-1990 წლებში მომხდარ მოვლენებს, იგი მოგვითხრობს მარგარეტ ტეტჩერის პრემიერ-მინისტრობასა და ლედი დიანასა და პრინცი ჩარლზის სკანდალურ ქორწინებაზე. ჯერჯერობით გამოსულია სულ 4 სეზონი, თუმცა იგეგმება მეხუთე და მეექვსე სეზონების გადაღებაც, რომლებშიც გადმოცემული იქნება ელისაბედის მმართველობის, ამჯერად უკვე XXI საუკუნის ისტორიები. სერიალის მსახიობები ყოველ ორ სეზონში იცვლებიან. პირველ ორ სეზონში დედოფლის როლს კლერ ფოი, პრინცი ფილიპესას მეტ სმიტი, ხოლო პრინცესა მარგარეტისას ვანესა კირბი ასრულებდა, მესამე და მეოთხე სეზონებში კი დედოფლის როლი ოლივია კოლმანმა, პრინცი ფილიპესი ტობიას მენზისმა, ხოლო პრინცესა მარგარეტისა ჰელენა ბონემ კარტერმა მოირგო. შემდეგი და საბოლოო ორი სეზონის განმავლობაში იგეგმება, რომ ელისაბედის როლს იმელდა სტაუნტონი, პრინცი ფილიპესას ჯონათან პრაისი, ხოლო პრინცესა მარგარეტისას ლესლი მანვილი შეასრულებს. გადაღებები ძირითადად გაერთიანებულ სამეფოში, ჰერტფორდშირსა და ბორჰემვუდში მიმდინარეობს, თუმცა გარკვეული კადრებისათვის ასევე იღებენ მსოფლიოს სხვადასხვა ქვეყანაშიც. Netflix-მა პირველი სეზონის გაშვება 2016 წლის 4 ნოემბერს დაიწყო, მეორსი 2017 წლის 8 დეკემბერს, მესამესი 2019 წლის 17 ნოემბერს, ხოლო მეოთხესი 2020 წლის 15 ნოემბერს. მეხუთე სეზონის გამოსვლა იგეგმება 2022 წლისთვის. 2020 წლისთვის სერიალ „გვირგვინის“ ბიუჯეტი 260 მილიონ ფუნტ სტერლინგს წარმოადგენს და იგი მსოფლიო ისტორიაში ერთ-ერთი ყველაზე ძვირადღირებული სერიალია.